Diari Oficial de la Generalitat Valenciana


Sumari del DOGV 9974, del 04-11-2024 (2024/11501)

ACORD de 4 de novembre de 2024, del Consell, pel qual es declara essencial la prestació de servicis per part del personal amb dependència funcional de la conselleria de Sanitat.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   9974

Data del DOGV
:   04-11-2024

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2024/11399

CVE
:   QKVG-J-5822-22126

Data del document
:   04-11-2024

Organisme emissor
:   Presidència de la Generalitat / Conselleria de Sanitat

Tipus de document
:   Acord

Descriptors 

:   * organització sanitària
    * personal sanitari
    * desastre natural

El temporal de vent i pluges esdevingut en la Comunitat Valenciana, a conseqüència de l'episodi de DANA (Depressió Aïllada en Nivells Alts) que es va iniciar en la jornada de 29 d'octubre, i que ha tingut conseqüències destructives en persones, béns i infraestructures de tota índole, ha alterat substancialment el funcionament normal de la societat, havent tingut també la seua repercussió directa en el tancament de diferents centres sanitaris situats en les zones afectades.

L'art. 26.1 de la Llei 14/1986, de 25 d'abril, General de Sanitat, en el seu últim incís, faculta a les autoritats sanitàries a adoptar quantes mesures preventives considere sanitàriament justificades. Així mateix, l'art. 29.3 de la citada llei establix que quan la defensa de la salut de la població ho requerisca, les Administracions Sanitàries competents podran establir règims temporals i excepcionals de funcionament dels centres, servicis i establiments sanitaris.

Per la seua part, la Llei 10/2014, de 29 de desembre, de Salut de la Comunitat Valenciana, disposa en el seu art. 3.1.h) entre els seus principis rectors el de:

h) Els centres que componen el sistema valencià de salut es regiran per criteris d'equitat, gestió democràtica, transparència, accessibilitat i coordinació, i usaran els seus recursos amb racionalitat, eficiència i efectivitat, desenrotllant models d'excel·lència pública.

Així mateix, l'article 5 de la mateixa llei, assenyala entre les Competències de la Generalitat.:

1. La determinació dels criteris i prioritats de la política en matèria de salut i la seua gestió, així com la coordinació de les actuacions que en esta matèria es duguen a terme en l'àmbit territorial de la Comunitat Valenciana, especialment amb les entitats locals, garantint el degut funcionament dels servicis sanitaris i sociosanitaris.

(…)

4. L'adopció de mesures d'intervenció sobre centres, servicis, establiments sanitaris i no sanitaris i d'aquelles activitats que puguen afectar la salut pública.

L'organització dels servicis sanitaris ha de garantir una assistència sanitària adequada a la població, per a fer efectiu el dret constitucional a la protecció de la salut, sent responsabilitat de l'Administració Sanitària la planificació i ordenació dels recursos humans de tal forma que s'assegure una adequada dotació de personal adaptada a les necessitats dels centres i servicis amb l'objectiu d'aconseguir una màxima racionalització i optimització en la seua prestació.

Per tot allò que antecedix, davant la situació d'emergència generada per la DANA, amb la finalitat de garantir i reforçar la continuïtat en la prestació assistencial de les institucions sanitàries en tot el territori i especialment en les zones afectades, d'acord amb el que s'establix en l'article 28, c) de la Llei 5/1983, de 30 de desembre, del Consell, a proposta del conseller de Sanitat, prèvia deliberació el Consell, en la reunió de 4 de novembre de 2024,

ACORDA

*Primer.* Es declara essencial l'activitat exercida pel personal funcionalment dependent de la Conselleria de Sanitat, qualsevol que siga la seua naturalesa i règim jurídic

*Segon.* Els desplaçaments que haja de realitzar este personal per a la prestació de la seua activitat declarada essencial no es veuran afectats per les restriccions de mobilitat que pogueren imposar-se per l'autoritat competent. A este efecte, els òrgans directius dels departaments i centres sanitaris emetran la corresponent certificació que acredite la seua condició.

*Tercer.*          La vigència de la declaració continguda en el present acord s'estendrà mentre persistisca la situació d'emergència i siguen remoguts els obstacles que impedixen el normal funcionament dels servicis sanitaris dependents del Sistema Valencià de Salut.

*Quart*. L'aprovació d'este acord no té cap incidència en la dotació dels capítols de gasto assignats a la Conselleria de Sanitat.

*Quint.* Correspon a les persones titulars de les direccions generals amb competències en matèria de personal, dictar quantes resolucions i actuacions siguen necessàries amb vista al compliment del present Acord.

*Sext.*

Este acord serà publicat en el*Diari Oficial de la Generalitat Valenciana* i tindrà efectes el mateix dia de la seua publicació.

  

València, 4 de novembre de 2024

SUSANA CAMARERO BENÍTEZ

Consellera secretària